Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1708

f) hatékony hozzájárulás a többi kulcskompetencia fejlesztéséhez (anyanyelvi kommunikáció; tudományos szemlélet elmélyítése; digitális kompetencia; tanulási képességek; önállóság). A matematika tantárgyi tehetséggondozás kerettanterv alapján azokat a tanulócsoportokat tanítjuk matematikára, amelyekben olyan tanulók járnak, akik a matematika iránt különösen érdeklődők, absztrakciós készségük erősen fejleszthető, és a matematikához szorosan kapcsolódó pályára készülnek, vagy más tudományág elméleti művelői lesznek. Akikről az általános iskolai tanulmányaik során kiderült, hogy kortárscsoportjukban az átlagosnál magasabb szintre jutottak matematikai kompetenciájuk fejlődésében. A matematika tantárgyi tehetséggondozás kerettanterv spirális felépítésű. A tehetséggondozó matematika tanterv fő témái minden évfolyamon az alábbiak: I. Gondolkodási módszerek, halmazok, logika, kombinatorika, gráfok; II. Számelmélet, algebra; III. Függvények, az analízis elemei; IV. Geometria, koordinátagometria, trigonometria; V. Valószínűségszámítás, statisztika. Az évenkénti bontásban az öt nagy téma további altémákra bomlik. Ezeket az évfolyamonkénti részletezésben adjuk meg. 2008/177. szám A négy évfolyam tananyagának összeállításakor figyelembe vettük az emelt szintű érettségi részletes követelményeit. Az éves összóraszámot egyetlen évfolyamon sem osztottuk szét teljesen az öt témakörre. Időt biztosítottunk gyakorlásra, az anyag elmélyítésére vagy bővítésére, az ismétlésre és a számonkérésre (témazáró dolgozatok írása). Tudjuk, hogy a tanulók előtanulmányaik során általában nem részesültek a kerettanterv alapkövetelményeiben megfogalmazottaknál erősebb alapképzésben, tehát a kezdő középiskolai évben a matematika módszereinek, a matematikai modellalkotás folyamatának lassú és körültekintő kialakítására, az első 8 év matematika anyagának új szempontú átismétlésére is szükség van. Ez az ismétlés a leggyakrabban konkrét tartalmak mentén történhet. Általánosításokra, a tételek absztrakt bizonyítására csak nagy körültekintéssel lehet sort keríteni. A négy évfolyamban olyan anyagrészek is szerepelnek (például az analízis elemei, gráfelmélet, ábrázoló geometria), melyek a felsőfokon matematikát tanulók számára tanulmányaik indulását megkönnyítik. Bizonyos témákban, résztémákban az emelt szintű vizsga követelményein túlmutató ismereteket is feldolgoztunk. A tehetségfejlesztő tanterv tanításához szükséges képesítést a közoktatási törvény írja elő. A matematikában használt demonstrációs és tanulói eszközök az iskolákban nagyjából rendelkezésre állnak. Sokfüggvényes zsebszámológépre minden tanulónak szüksége van. A személyi számítógép használata feltétlenül ajánlott, ezért a gépi hozzáférés lehetőségeit a tanárok és tanulók számára bővíteni szükséges. A multimédiás eszközök is bevonulhatnak a tanórákra és az otthoni felkészülés területére is. Fontosnak tartjuk, hogy a tehetségfejlesztő csoportokba járó tanulók bekapcsolódjanak a matematikai versenyek iskolai és országos rendszerébe is. Ide értve a Középiskolai Matematikai és Fizikai Lapok (KöMaL) éves pontversenyét is. Tudva, hogy a versenyzés nem lehet egyetlen célja a matematikai tehetség fejlesztésének, az egyénre szabott tanulási technikák kialakításában, a szociális kompetencia fejlesztésében jó terep a matematikai versenyekre való készülés, felkészítés és szereplés. A matematika tantárgyi tehetséggondozás kerettanterv céljainak, feladatainak megvalósítását nagy mértékban segítik a jól megválasztott tankönyvek, szakkönyvek, az igényes feladatgyűjtemények, tudománytörténeti kiadványok, a KöMaL folyóirat és a KöMaL-CD-k használata is.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes